Kristen Nygaard

Kristen Nygaard (1926–2002) var en norsk professor i informatikk, programmerer og politiker. Nygaard ble cand.real. med hovedfag i matematikk ved Universitetet i Oslo i 1956. Sammen med Ole-Johan Dahl fant han opp programmeringsspråket Simula i 1960-årene.IEEE: John von Neumann Medal recipients Nygaard var en framstående motstander av norsk medlemskap i EU og var leder for Nei til EU på 1990-tallet.

 Virke 
Simula var det første såkalte objektorienterte programmeringsspråk. Etter hvert skulle det således vise seg å få varig innvirkning, ikke bare på faget programmering generelt, men også i den konkrete forstand at flere av de viktige, nyere programmeringsspråkene (som Ada og Java) i stor grad faktisk bygger på de samme ideene og mekanismene som ble introdusert i Simula.

Nygaards virksomhet var fra slutten av 1960-årene sterkt preget av hans sosiale engasjement, og han fokuserte på de sosiale konsekvensene av datateknologi, særlig hvordan norsk fagbevegelse burde forholde seg til denne teknologien.
Han ble på denne tiden kontaktet av Norsk Jern- og Metallarbeiderforbund for å få assistanse til hvordan de skulle forholde seg til denne teknologien. Dette arbeidet førte til at det tidlig i 1970-årene ble inngått data-avtaler og oppnevnt datatillitsvalgte i arbeidslivet.

 Politisk virksomhet 
Nygaard var en framstående motstander av norsk medlemskap i EU. Han var leder for Nei til EU, med forløperen Opplysningsutvalget om Norge og EF, fra 1988 til 1995. Han hadde vært medlem av både Venstre og fra 1971 Arbeiderpartiet, men var ikke medlem av noe parti da han døde.

 Heder 
I 1998 mottok han Rosingakademiets hederspris sammen med Ole-Johan Dahl. I 2001 ble de to også tildelt den prestisjetunge Turing-prisen fra Association for Computing Machinery (ACM). Turing-prisen blir ofte uformelt betegnet som informatikkfagets Nobel-pris. Året etter, i 2002, fikk de to også John von Neumann-medaljen.

Nygaard var æresdoktor ved en rekke utenlandske universiteter og var kommandør av St. Olavs Orden.

Da Institutt for informatikk ved UiO flyttet inn i Ole-Johan Dahls hus i 2011 ble universitetets opprinnelige informatikkbygning døpt om til Kristen Nygaards hus. Huset har adresse Gaustadalléen 23 og brukes i dag som hovedkontoret til Norsk Regnesentral. 
ingen|miniatyr|Kristen Nygaards hus på Blindern i Oslo.

 Referanser 

 Eksterne lenker 


  Offisielt nettsted 
  Kristen Nygaards CV 
  Om Ole-Johan Dahl, Kristen Nygaard og Simula
  Kristen Nygaard bibliography
  Videointervju med Kristen Nygaard
  Minneord over Nygaard fra Uniforum/UiO

Kategori:Norske professorer i informatikk
Kategori:Professorer ved Universitetet i Oslo
Kategori:Mottagere av Turing-prisen
Kategori:Kommandører av St. Olavs Orden
Kategori:Nei til EU
Kategori:Norske aktivister
Kategori:Personer tilknyttet Norsk Regnesentral
Kategori:Personer begravet på Vestre gravlund
Kategori:Personer fra Oslo